دوکتور صدیق غریبی تبریزی منتشا اوغلونون یازدیغی «تذکره‌ی مجالس شعرای روم» کیتابینا ایستیناد ائدرک، دئییر کی مولانا جلال‌الدین رومی نین بؤیوک تۆرکجه دیوانی اوْلموشدور. تبریزلی غریبی یازیر:««... اعلم المحققین و افضل العارفین، فرید الملة و الدّین مولانا جلاالدین - قدس سرّه- دورور که عجم ولایت‌لرینده «ملای روم» و روم اقلیمینده مولانا خونکار دئمک ایله مشهور و معروفدور. اولدورور سردفتر اهل کتاب، سرّ گفتاریندا عاجز دیر فهم. قرمان ولایتینده و قونیه شهرینده واقع اوْلموشلاردیر و مرقد پر نورلاری همان آندادیر. ملویلر خانقاهی و موالیلر زیارتگاهیدیرو آنلارین رتبه‌ی عالیلری، درجه‌ی تعریفدن اعلی و درجه‌ی والیلری رتبه‌ی توصیفدن معلادور. اما چون حقایق اداسیندا اهل دللر آنلارین نظملر گوهرلری ایله رشته‌ی جانلارینی مگوهر و خاطر عاطرلرینی اولارین اشعار دقایق شعارلری فحواسی ایله معطر و منور قیلیرلار، بومختصر اول طوطی شکرستان حقیقت اسم شریفی ایله ابتدا قیلیندی... و تورکی اشعاریندان بومطلع و حسن مطلع دوازده اما علیهم السلام اوصافین یازدیغی بندلردندیر: اولار کیم بنده‌ی خاص خدادیر، محب خاندان مصطفا دیر. حقیقت کعبه سینین قبله گاهی، امام و پیشوامیز مرتضادیر. و بۇ بیت داخی درویشلر پندی اۆچون اول بولبول گلستان ارم نطق جانبخشیدن وارددیر که اهل گفتار اشعارلرینه بۇ بیت ایله رونق وئریب، ترجیع بند قیلمیشلاردیر: دینمه، کؤزت، باقما، چاپار بوشمه هئچ، رند جهان اول، یوری دوقونما کئچ». دوْکتور صدیق ۱۳۶۹ ـنجو ایلده مولوی‌نین الده اوْلان تۆرکجه شعرلرینی بیر یئره ییغیب شرح و ایضاحات ایله «سیری در اشعار ترکی مکتب مولویه» نشر ائتدی. سوْنرا «برگزیده‌ی متون نظم ترکی» کیتابینا سالدی. و اۆچونجو دفعه «	اشعار ترکی مولوی و ترکی‌سرایان مکتب شمس و مولوی» آدی ایله یایینلادی. او، همین شعرلری ۱۳۹۴ ـنجو ایلده یایینلادیغی سلطان ولد «فرزندی زیر سایه‌ی پدر» آدلی تالیف ائتدیگی کیتابا ضمیمه قیلدی. بو کیتابدا همده مولوی‌نین اوْغلو سلطان ولدین تورکی دیوانی، فارسی ترجمه‌لر ایله چاپ اوْلوبدور. بۇ کیتابا سلطان ولدین ۱۸ غزل و قطعه‌سی ۸۰ بیت ابتدا نامه و ۱۶۲ بیت رباب نامه سی یئرلشمیشدیر. مؤلف، ایراندا سلطان ولدین تۆرکجه دیوانینی، یونانی معروف ائدنلری شدّتله تنقید ائدیر. و دئییر:«ایراندا سلطان ولدی تحقیر ائدنلر و اونو کیچیلدنلر، تورکی شعرلرینی «ضعیف!» و گاهدا «یونانی!» آدلاندیرمیشلار. نئجه‌کی «فرهنگ عبارت‌های عربی در شعر فارسی تا جامی» کیتابی‌نین مؤلفی سلطان ولدین و آتاسی مولوی‌نین تۆرکجه شعرلرینی «عبارات یونانی!» عونوانی آلتیندا گتیرمیشلر.»